
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāja interešu pārstāve 
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un pārdevēju saistībā ar divu PUMA sporta apavu pāru neatbilstību līguma noteikumiem. 
No lietas materiāliem izriet, ka patērētājs 2026.gada 11.aprīlī pārdevēja veikalā iegādājās divus sporta apavu pārus: Carina Lift, artikuls 37303112, 4 UK izmērs, par 49,00 euro un Reflect Lite, artikuls 37944006, 11 UK izmērs, par 49,00 euro. 2026.gada 31.maijā patērētājs vērsās pie pārdevēja ar diviem prasījuma pieteikumiem, norādot, ka abiem apavu pāriem papēža daļā ir saplīsis iekšējais polsterējums, un pieprasīja apavu maiņu. 2026.gada 8.jūnijā pārdevējs prasījumus noraidīja. Vēršoties Komisijā, patērētājs grozīja prasījumu un lūdza atmaksāt par abiem apavu pāriem samaksāto naudas summu. 
Pārdevējs lietā ir sniedzis skaidrojumu, ka, ņemot vērā neatkarīga eksperta konsultāciju un apavu faktisko stāvokli, ražošanas defekti neesot konstatēti. Pārdevējs norāda, ka nav ievērota apavu kopšanas instrukcija, jo abi apavu pāri esot uzvilkti un novilkti, neatlaižot apavu auklas, un gaišajiem apaviem auklās esot vairāki mezgli. Pārdevēja ieskatā šāda apavu lietošana veicina polsterējuma bojājumus papēža daļā. 
Komisija, izvērtējot lietā esošos apstākļus, secina, ka patērētāja prasība ir apmierināma daļēji. 
Komisija skaidro, ka saskaņā ar Patērētāju tiesību aizsardzības likuma 13. panta pirmo daļu pārdevēja pienākums ir nodrošināt preces atbilstību līguma noteikumiem. Atbilstoši minētā panta otrajai daļai pārdevējs ir atbildīgs par jebkuru preces piegādes dienā esošu neatbilstību, kas atklājas divu gadu laikā no preces piegādes dienas. Savukārt saskaņā ar 13. panta trešo daļu, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī, izņemot gadījumu, kad šāds pieņēmums ir pretrunā ar preces raksturu vai neatbilstības veidu. 
Saskaņā ar Patērētāju tiesību aizsardzības likuma 14. panta pirmās daļas 8. punktu prece uzskatāma par līguma noteikumiem atbilstošu, ja tai piemīt tādas īpašības un izpildījums, tostarp ilgizturība, kāds parasti piemīt tāda paša veida precēm un kādu patērētājs var pamatoti gaidīt, ņemot vērā preces raksturu. 
No minētā izriet, ka abiem apavu pāriem norādītā neatbilstība atklājās aptuveni pusotru mēnesi pēc to iegādes, tādēļ piemērojams likumā noteiktais pieņēmums par neatbilstības esību preces piegādes brīdī. Tomēr katra apavu pāra faktiskais stāvoklis un bojājuma rašanās apstākļi ir vērtējami atsevišķi. 
Komisija norāda, ka lietā iesniegtajās fotogrāfijās melnajiem sporta apaviem Reflect Lite, artikuls 37944006, redzami lokāli un izteikti papēža iekšējā polsterējuma materiāla plīsumi abu apavu papēža daļā. Vienlaikus pārējā apavu daļa ir normālā lietošanas stāvoklī un lietas materiāli neliecina par tādu vispārēju neakurātas lietošanas pazīmju kopumu, kas pamatotu secinājumu, ka konkrētais polsterējuma bojājums radies patērētāja nepareizas rīcības dēļ. Ņemot vērā īso lietošanas laiku un bojājuma raksturu, Komisija secina, ka melno sporta apavu papēža daļas polsterējumā izmantotais materiāls nav bijis pietiekami kvalitatīvs un ilgizturīgs. Pārdevēja norāde uz neatkarīga eksperta konsultāciju šo secinājumu neatspēko, jo lietā nav iesniegts eksperta atzinums, kurā būtu ietverts konkrēts melno apavu bojājuma cēloņa tehniskais pamatojums. 
Savukārt attiecībā uz baltajiem sporta apaviem Carina Lift, artikuls 37303112, Komisija konstatē atšķirīgus apstākļus. Lietā esošajās fotogrāfijās redzamas neakurātas valkāšanas pazīmes papēža daļā, kā arī apavu auklas ir savilktas un sasietas tādā veidā, kas liecina, ka apavi lietoti, tos pilnībā neatraisot. Pārdevēja apavu kopšanas noteikumos ir skaidri norādīts, ka, velkot apavus, vienmēr jālieto apavu lāpstiņa un apavus nedrīkst uzaut vai noaut, ja nav atraisītas auklas. Apavu uzvilkšana un novilkšana ar neatlaistām auklām rada pastiprinātu mehānisku iedarbību uz papēža iekšējo polsterējumu. Komisijas ieskatā balto sporta apavu faktiskais stāvoklis ir savienojams ar šādas nepareizas lietošanas radītu bojājumu. Tādējādi attiecībā uz baltajiem sporta apaviem likumā noteiktais pieņēmums par neatbilstības esību preces piegādes brīdī ir atspēkots ar lietā esošo pierādījumu kopumu. 
Komisija skaidro, ka saskaņā ar Patērētāju tiesību aizsardzības likuma 28. pantu līguma noteikumiem neatbilstošas preces gadījumā patērētājam ir tiesības izmantot likumā noteiktos tiesiskās aizsardzības līdzekļus, ievērojot tajā paredzēto prasījumu secību. Konkrētajā gadījumā prasījums ir apmierināms tikai attiecībā uz melnajiem sporta apaviem Reflect Lite, jo to neatbilstība līguma noteikumiem ir pierādīta, savukārt attiecībā uz baltajiem sporta apaviem Carina Lift konstatētie bojājumi ir saistāmi ar apavu nepareizu lietošanu. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

daļēji apmierināt patērētāja prasību.
sabiedrībai atmaksāt patērētājam 49,00 euro par melnajiem PUMA Reflect Lite sporta apaviem, artikuls 37944006, 11 UK izmērs, vienlaikus patērētājam nododot pārdevējam minētos apavus. 
patērētāja prasību par 49,00 euro atmaksu par baltajiem PUMA Carina Lift sporta apaviem, artikuls 37303112, 4 UK izmērs, noraidīt. 

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

2
